‘ના, સાહેબ ના! એ તમે નહીં સમજો. જો મેં તરત જ વિડિયો વાઈરલ કરી દીધો હોત તો કાં તો ગુલાલ આત્મહત્યા કરી લેત કાં તો પછી થોડો સમય વાત થાત અને પછી ભુલાઈ જાત. હું એને હેરાન ના કરી શકત. મારે એને માનસિક રીતે એટલો બધો ત્રાસ આપવો હતો કે એ રિબાઈ રિબાઈને મરે. મેં નક્કી કર્યું હતું કે મહિને બે મહિને એને ઇન્ટરનેટ પર વિડિયો મૂકી દેવાની ઘમકી આપીને એને આર્થિક રીતે પણ પાયમાલ કરતા જવું અને માનસિક રીતે પણ તોડતા જવું. હું પકડાયો ના હોત તો આ ગેઈમ બહુ લાંબી ચાલત. મારે એને ટુકડે ટુકડે મરતાં જોવી હતી... એકસામટી નહીં... પણ ખેર, એક બહેન માટે મેં આ કર્યું અને બીજી બહેન માટે જેલમાં જાઉં છું.’ પછી એણે ગુલાલ સામે જોતા કહ્યું, ‘મેડમ, આભાર માનજો મારી બહેનનો. તમે મારી એક બહેનને બરબાદ કરી તોયે મારી બીજી બહેને તમને બચાવી લીધાં. એણે જો મને સમ ના આપ્યા હોત તો હું તમારું જીવવું હરામ કરી દેત. શું સમજ્યાં ?’